[pic] | COMISIA EUROPEANĂ |

Bruxelles, 7.7.2010

COM(2010)374 final

2010/0200 (NLE)

Propunere de

REGULAMENT (UE) NR. …/… AL CONSILIULUI

din […]

de stabilire a posibilităților de pescuit pentru hamsie în Golful Biscaia pentru sezonul de pescuit 2010-2011 și de modificare a Regulamentului (UE) nr. 53/2010

EXPUNERE DE MOTIVE

Pentru 2010, Regulamentul (UE) nr. 53/2010 al Consiliului[1] stabilește o captură totală admisibilă de 7 000 de tone pentru stocul de hamsie în Golful Biscaia și conferă Comisiei dreptul de a modifica această TAC în funcție de informațiile științifice adunate în cursul primei jumătăți a anului 2010.

Având în vedere obiectivele politicii comune în domeniul pescuitului, stabilite în Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului, posibilitățile de pescuit trebuie stabilite pe baza avizelor științifice disponibile, luându-se în considerare aspectele biologice și socioeconomice și garantându-se în același timp tratamentul echitabil al diferitelor sectoare de pescuit.

În ceea ce privește stocul de hamsie din Golful Biscaia, avizul Comitetului științific, tehnic și economic pentru pescuit (CSTEP) din [..] iulie 2010 se bazează pe sezonul de pescuit care începe la 1 iulie 2010 și se încheie la 30 iunie 2011.

Având în vedere acest aviz și în scopul gestionării adecvate a stocului și al simplificării, este oportună stabilirea unei noi TAC și a cotelor pentru acest stoc pentru a ține seama de perioada de gestionare sus-menționată. Deoarece dreptul Comisiei de a adapta limitele de captură pentru acest stoc în funcție de avizele științifice se limitează la anul 2010, este necesar ca Consiliul să stabilească noua TAC printr-un regulament separat și să modifice Regulamentul (UE) nr. 53/2010 în consecință.

Avizul CSTEP estimează biomasa stocului la aproximativ 51 350 tone. Având în vedere propunerea Comisiei din 29 iulie 2009 de Regulament de instituire a unui plan pe termen lung pentru stocul de hamsii din Golful Biscaia și pentru pescăriile care îl exploatează[2] și dat fiind că evaluarea impactului aflată la baza propunerii furnizează cea mai recentă evaluare a impactului deciziilor cu privire la posibilitățile de pescuit pentru acest stoc, este oportună stabilirea TAC pentru acest stoc în concordanță cu norma de exploatare stabilită în propunere. Prin urmare, TAC pentru sezonul de pescuit cuprins între 1 iulie 2010 și 30 iunie 2011 trebuie stabilită la 15 600 tone.

În conformitate cu articolul 2 din Regulamentul (CE) nr. 847/96 din 6 mai 1996 privind introducerea unor condiții suplimentare pentru gestionarea interanuală a totalurilor admise de captură (TAC) și a cotelor de pescuit[3], este necesar să se determine în ce măsură stocului de hamsie din Golful Biscaia i se aplică măsurile din regulamentul menționat.

Se solicită Consiliului să adopte prezenta propunere în cel mai scurt timp posibil, pentru a permite pescarilor să își planifice activitățile pentru noul sezon de pescuit.

2010/0200 (NLE)

Propunere de

REGULAMENT (UE) NR. …/… AL CONSILIULUI

din […]

de stabilire a posibilităților de pescuit pentru hamsie în Golful Biscaia pentru sezonul de pescuit 2010-2011 și de modificare a Regulamentului (UE) nr. 53/2010

CONSILIUL UNIUNII EUROPENE

având în vedere Tratatul privind funcționarea Uniunii Europene, în special articolul 43 alineatul (3),

având în vedere propunerea Comisiei Europene,

întrucât:

(1) Consiliului îi revine obligația de a fixa capturile totale admisibile (TAC) pe rezervă de pescuit sau grup de rezerve de pescuit. Posibilitățile de pescuit trebuie distribuite între statele membre într-un mod care să asigure fiecărui stat membru o anumită stabilitate în activitățile de pescuit pentru toate stocurile sau rezervele de pescuit și ținându-se cont în mod adecvat de obiectivele politicii comune în domeniul pescuitului, stabilite în Regulamentul (CE) nr.2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului[4].

(2) Regulamentul (UE) nr. 53/2010[5] a stabilit posibilitățile de pescuit pentru anumite stocuri de pești, inclusiv pentru stocul de hamsie din Golful Biscaia (zona ICES VIII).

(3) Este necesar ca noile TAC să fie stabilite pe baza avizelor științifice disponibile, luându-se în considerare aspectele biologice și socioeconomice și garantându-se tratamentul echitabil al diferitelor sectoare de pescuit. În ceea ce privește stocul de hamsie din Golful Biscaia, avizul Comitetului științific, tehnic și economic pentru pescuit (CSTEP) din [..] iulie 2010 se bazează pe sezonul de pescuit care începe la data de 1 iulie a fiecărui an și se încheie la data de 30 iunie a anului următor.

(4) În scopul gestionării adecvate a stocului și al simplificării, este oportună stabilirea unei noi TAC pentru acest stoc, precum și a cotelor statelor membre pentru a ține seama de perioada de gestionare menționată la alineatul (3).

(5) Pentru a oferi un plan multianual pentru acest stoc, care să acopere sezonul de pescuit și să definească norma de exploatare care se aplică stabilirii posibilităților de pescuit, Comisia a prezentat la 29 iulie 2009 o propunere de Regulament de instituire a unui plan pe termen lung pentru stocul de hamsii din Golful Biscaia și pentru pescăriile care îl exploatează[6]. Avizul CSTEP estimează biomasa stocului la aproximativ 51 350 tone. Având în vedere propunerea Comisiei și dat fiind că evaluarea impactului aflată la baza propunerii furnizează cea mai recentă evaluare a impactului deciziilor cu privire la posibilitățile de pescuit pentru acest stoc, este oportună stabilirea TAC pentru acest stoc în concordanță cu norma de exploatare stabilită în propunere. Prin urmare, TAC pentru sezonul de pescuit cuprins între 1 iulie 2010 și 30 iunie 2011 trebuie stabilită la 15 600 tone.

(6) Având în vedere domeniul specific și perioada aplicării, este oportun să se stabilească posibilitățile de pescuit printr-un regulament separat și să se modifice Regulamentul (UE) nr. 53/2010 în consecință. Activitatea de pescuit trebuie însă să respecte în continuare dispozițiile generale ale respectivului regulament în ceea ce privește condițiile de utilizare a cotei.

(7) În conformitate cu articolul 2 din Regulamentul (CE) nr. 847/96 din 6 mai 1996 privind introducerea unor condiții suplimentare pentru gestionarea interanuală a totalurilor admise de captură (TAC) și a cotelor de pescuit[7], este necesar să se determine în ce măsură stocului de hamsie din Golful Biscaia i se aplică măsurile din regulamentul menționat.

(8) Având în vedere începerea actualului sezon de pescuit și în scopul întocmirii raportului anual privind capturile, prezentul regulament trebuie să intre în vigoare imediat și să se aplice de la 1 iulie 2010. În același scop, modificarea posibilităților de pescuit stabilite prin Regulamentul (UE) nr. 53/2010 trebuie să se aplice de la 1 ianuarie 2010,

ADOPTĂ PREZENTUL REGULAMENT:

Articolul 1

Posibilitățile de pescuit pentru hamsie în Golful Biscaia

1. Capturile totale admisibile (TAC) și repartizarea acestora între statele membre pentru perioada 1 iulie 2010 – 30 iunie 2011 pentru stocul de hamsie din zona ICES VIII, așa cum este definită în Regulamentul (CE) nr. 218/2009 este după cum urmează (exprimată în tone de greutate în viu):

Specia: | Hamsie Engraulis encrasicolus | Zona ICES: | VIII (ANE/08.) |

Spania | 14 040 | TAC analitică |

Franța | 1 560 |

UE | 15 600 |

TAC | 15 600 |

2. Alocarea posibilităților de pescuit stabilită la alineatul (1) și utilizarea acestora trebuie să respecte condițiilor prevăzute la articolele 7, 10 și 13 din Regulamentul (UE) nr. 53/2010.

3. Se consideră că stocul menționat la alineatul (1) trebuie să respecte TAC analitică în sensul Regulamentului (CE) nr. 847/96. Se aplică articolul 3 alineatele (2) și (3) și articolul 4 din regulamentul menționat.

Articolul 2

Modificarea Regulamentului (UE) nr. 53/2010

În anexa IA la Regulamentul (UE) nr. 53/2010, rubrica privind specia, hamsie, din zona VIII, se înlocuiește cu următorul text:

„Specia: | Hamsie Engraulis encrasicolus | Zona: | VIII (ANE/08.) |

Spania | 6 300 | TAC analitică |

Franța | 700 |

UE | 7 000 |

TAC | 7 000 | (1)" |

(1) TAC aplicabilă de la 1 ianuarie la 30 iunie 2010.” |

Articolul 3

Intrarea în vigoare

Prezentul regulament intră în vigoare în ziua următoare datei publicării în Jurnalul Oficial al Uniunii Europene .

Se aplică de la 1 iulie 2010, cu excepția articolului 2 care se aplică de la 1 ianuarie 2010.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu

Președintele

[1] JO L 21, 26.1.2010, p. 1.

[2] COM(2009) 399 final.

[3] JO L 115, 9.5.1996, p. 3.

[4] JO L 358, 31.12.2002, p. 59.

[5] JO L 21, 26.1.2010, p. 1.

[6] COM(2009) 399 final.

[7] JO L 115, 9.5.1996, p. 3.